ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1689/96 υποβολή: Amedeo Amadeo (NI) προς την Επιτροπή (24 Iουνίου 1996)

Θέμα: Ευρωπαϊκό Παρατηρητήριο ΜΜΕπ (Mικρομεσαίες επιχειρήσεις)

Η πρώτη ετήσια έκθεση του παρατηρητηρίου εξέτασε ιδίως τη δομή των ΜΜΕπ. και το πλαίσιο δραστηριοτήτων τους 7 η δεύτερη εξέθεσε την εξέλιξη στον τομέα των ΜΜΕ και η τρίτη ετήσια έκθεση αφιερώθηκε επίσης στις εξελίξεις που ενδιαφέρουν τις μικρομεσαίες επιχειρήσεις και ιδιαίτερα τις παρεμβάσεις εκείνες μετά την ολοκλήρωση της εσωτερικής αγοράς. Το υπό εξέταση έγγραφο παραθέτει εξάλλου ειδικές αναλύσεις για το διοικητικό άχθος που υφίστανται οι ΜΜΕ και τον τομέα των υπηρεσιών για την παραγωγή.

Εκ μέρους των εργαζομένων στον τομέα θεωρείται ανεπαρκής ο ορισμός των ΜΜΕ που χρησιμοποιείται σήμερα και στον οποίο τείνουν να προσαρμοσθούν οι εθνικές νομοθεσίες.

Ζητείται επομένως από την Επιτροπή μία σε βάθος εξέταση του θέματος δεδομένου ότι αποτελεί προϋπόθεση για την εφαρμογή ορθών επιλογών οικονομικής πολιτικής.

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Η Επιτροπή συμφωνεί με τον αξιότιμο βουλευτή όσον αφορά την ανάγκη να δοθούν σαφείς κατευθύνσεις για τον ορισμό των μικρομεσαίων επιχειρήσεων (ΜΜΕ). Ο ορισμός αυτός έχει ουσιαστική σημασία ως σημείο αναφοράς για να εξασφαλιστεί καλύτερη συνοχή, ανάδειξη και αποτελεσματικότητα των πολιτικών υπέρ των ΜΜΕ. Έτσι, στις 4 Απριλίου 1996, η Επιτροπή εξέδωσε σύσταση για τον ορισμό των ΜΜΕ ((ΕΕ L 107 της 30.4.1996. )) η οποία περιλαμβάνει, για πρώτη φορά, ένα σύνολο συγκεκριμένων κανόνων για τον ορισμό των ΜΜΕ, τόσο στο πλαίσιο των κοινοτικών προγραμμάτων και μέσων όσο και στο πλαίσιο των κρατών μελών. Στο παρελθόν, ορισμένα μέτρα υπέρ των ΜΜΕ χρησιμοποιούσαν το όριο των 500 εργαζόμενων ή δεν έθεταν κανένα συγκεκριμένο κριτήριο, με αποτέλεσμα να ωφελούν, σε ορισμένες περιπτώσεις, τις μεγάλες επιχειρήσεις. Αντίθετα, ο ορισμός που προβλέπει η σύσταση επιτρέπει να εστιαστούν τα πλεονεκτήματα των εν λόγω μέτρων στις επιχειρήσεις που απασχολούν λιγότερους από 250 εργαζόμενους, δηλαδή σε εκείνες που έχουν πραγματική ανάγκη. Με τον τρόπο αυτό ενισχύεται η αποτελεσματικότητα αυτού του είδους μέτρων.

Τα άλλα κριτήρια που θα πρέπει να πληρούν οι επιχειρήσεις ώστε να θεωρούνται ΜΜΕ είναι, αφενός, τα χρηματοοικονομικά κατώφλια (ο ετήσιος κύκλος εργασιών δεν πρέπει να υπερβαίνει τα 40 εκατομμύρια ECU ή, εναλλακτικά, το σύνολο του ετήσιου προϋπολογισμού δεν πρέπει να υπερβαίνει τα 27 εκατ. ECU) και, αφετέρου, ένα κριτήριο ανεξαρτησίας. Το κριτήριο αυτό επιτρέπει να αποκλείονται οι επιχειρήσεις οι οποίες, χάρη στην απόκτηση συμμετοχής, μπορούν να επωφεληθούν της υποστήριξης μιας μεγάλης επιχείρησης και δεν αποτελούν, συνεπώς, πραγματικές ΜΜΕ. Εξάλλου, η σύσταση αυτή προβλέπει χαμηλότερα κατώφλια εργαζόμενων (50 και 10 εργαζόμενοι) που επιτρέπουν στην Επιτροπή ή τα κράτη μέλη να εστιάζουν περισσότερο ορισμένες πολιτικές τους. Η Επιτροπή είναι πεπεισμένη ότι, χάρη στη σύσταση αυτή, τα μέτρα υπέρ των ΜΜΕ θα επικεντρώνονται στις επιχειρήσεις που αντιμετωπίζουν δυσκολίες λόγω του μεγέθους τους και ότι, επίσης, θα αυξηθεί η συνοχή μεταξύ των μέτρων που λαμβάνει η Κοινότητα και εκείνων που λαμβάνουν τα κράτη μέλη.
ΓΡΑΠΤΗ ΕΡΩΤΗΣΗ E-1515/96 υποβολή: Mark Killilea (UPE) προς την Επιτροπή (17 Iουνίου 1996)

Θέμα: Πρόγραμμα HANDYNET

Η Ευρωπαϊκή Επιτροπή έχει αναβαθμίσει την ανάμειξη των ΜΚΟ και την άμεση συμμετοχή των χρηστών στην πρωτοβουλία HANDYNET και ορισμένοι ΜΚΟ έχουν συγκεκριμένα αρχίσει να παρέχουν επιμελώς συμβουλές και να παρουσιάζουν ενεργό συμμετοχή.

Θα μπορούσε η Επιτροπή να επισημάνει τα νέα σχέδια και τον προϋπολογισμό, βάσει των οποίων θα προωθήσει την περαιτέρω βελτίωση της συμμετοχής των χρηστών;

Απάντηση του κ. Flynn εξ ονόματος της Επιτροπής (29 Ιουλίου 1996)

Η Επιτροπή ενίσχυσε την απευθείας συμμετοχή των μη κυβερνητικών οργανώσεων (ΜΚΟ) στην ανάπτυξη των δραστηριοτήτων και των σχεδίων που αφορούν το σύστημα Handynet. Για το γεγονός αυτό μαρτυρά μεταξύ άλλων, η καθιέρωση ενός λογισμικού στατιστικών που έχει δοθεί σε περισσότερους από 50 οργανισμούς, δηλαδή 35 ΜΚΟ και 15 εθνικά κέντρα συλλογής των στοιχείων Handynet, που προορίζεται να προμηθεύσει ορισμένες χρήσιμες πληροφορίες για τη βελτίωση ενός συστήματος που θέτει τον εαυτό του στη διάθεση των τελικών χρηστών. Η Επιτροπή προτίθεται να συνεχίσει αυτήν την αμφίδρομη προσέγγιση στο μέλλον σε συνεργασία με τους ενδιαφερομένους. Όσον αφορά τη χρηματοδότηση, η Επιτροπή αδυνατεί να διαθέσει αυτές τις πληροφορίες εφόσον οι αρμόδιες για τον προϋπολογισμό αρχές δεν έχουν εγκρίνει τον προϋπολογισμό για το 1997.
ΓΡΑΠΤΗ ΕΡΩΤΗΣΗ E-1631/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Συνέχεια στο πρόγραμμα Ηelios

Δεδομένου του ότι η Επιτροπή τονίζει εκ νέου την παροχή κονδυλίων από το πρόγραμμα HORIZON προς ενίσχυση των οργανώσεων αναπηρίας το 1997, προτίθεται η Επιτροπή να συγκεκριμενοποιήσει αριθμητικώς τις προθέσεις της επί του θέματος;

Προτίθεται η Επιτροπή να εξασφαλίσει ότι τουλάχιστον πενήντα τοις εκατό των χρημάτων για έργα θα παρασχεθούν σε οργανώσεις που ελέγχονται από αναπήρους ή γονείς αναπήρων παιδιών και όχι σε μη αντιπροσωπευτικές οργανώσεις αρτιμελών ατόμων σύμφωνα με την παλαιών αντιλήψεων πατερναλιστική προσέγγιση;

Απάντηση του κ. Flynn εξ ονόματος της Επιτροπής (6 Σεπτεμβρίου 1996)

Σε συνέχεια της απόφασης της Επιτροπής στις 8 Μαΐου 1996 για την δημιουργία νέου πλέγματος του προγράμματος Integra εντός της κοινοτικής πρωτοβουλίας για την απασχόληση που στοχεύει στην επανένταξη σε απασχόληση ομάδων οι οποίες έχουν εξαιρεθεί ή κινδυνεύουν να εξαιρεθούν από την αγορά εργασίας, το πλέγμα του προγράμματος Horizon εστιάζεται έκτοτε αποκλειστικά στην επανένταξη σε απασχόληση των ατόμων με ειδικές ανάγκες. Το κονδύλιο για αυτό τον σκοπό παραμένει αμετάβλητο ύψους 513 εκατ. ECU.

Οι κατευθυντήριες γραμμές που συμφώνησε η Επιτροπή και το κείμενο των επιχειρησιακών προγραμμάτων που διαπραγματεύθηκε το 1994 η Επιτροπή με κάθε κράτος μέλος χωρίστα δεν προβλέπει καμία εκ των προτέρων χορήγηση για τις διάφορες κατηγορίες δικαιούχων στα άτομα που προωθούν σχέδια.

Μια πρώτη ανάλυση των σχεδίων που επέλεξαν τα κράτη μέλη δεικνύει καθαρά ότι οι ενώσεις ατόμων με ειδικές ανάγκες εκπροσωπούνται ευρύτατα στον κύκλο των ατόμων που προωθούν σχέδια, κατάσταση η οποία πρέπει να ικανοποιεί τις ανησυχίες του αξιότιμου βουλευτή.
ΓΡΑΠΤΗ ΕΡΩΤΗΣΗ E-1204/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Λειτουργία της διαδικασίας επιτροπολογίας σε συνάρτηση με το σχέδιο κανονισμού σχετικά με την παροχή αναπτυξιακής βοήθειας στους πρόσφυγες, και στα απομακρυσθέντα και εκτοπισμένα πρόσωπα στις χώρες της Ασίας και της Λατινικής Αμερικής

Έχοντας υπόψη την εμπειρία που έχει αναφορικά με τη λειτουργία της διαδικασίας ως προς την επιτροπολογία, δύναται η Επιτροπή να προβεί σε έναν κατά προσέγγιση υπολογισμό για ένα πλήρες ημερολογιακό έτος της εφαρμογής όλων των αποφάσεων για ποσά που υπερβαίνουν το κατώφλι των 0.5 εκατ. Ecu, των 2 εκατ. Ecu και των 5 εκατ. Ecu αντιστοίχως για αυτή την θέση του προϋπολογισμού σε ό,τι αφορά:

1. τον αριθμό σελίδων των εγγράφων που πρέπει να μεταφρασθούν και εξετασθούν,

2. τον αριθμό των αποφάσεων που απαιτούνται σε συνάρτηση με τον αριθμό και το ποσοστό επί του συνόλου,

3. το πρόσθετο κόστος που συνεπάγεται η συγκρότηση των επιτροπών και η παρουσία σε αυτές, πέραν από τις ισχύουσες σχετικές ρυθμίσεις;

Απάντηση του κυρίου Marin εξ ονόματος της Επιτροπής (12 Ιουνίου 1996)

Κατανομή των αποφάσεων ανά ποσό της κοινοτικής συνδρομής

Από σύνολο 54 έργων για τα οποία αποφάσισε χρηματοδότηση η Επιτροπή το 1995:

- 17 (31%) ήταν για ποσό μεταξύ 0,5 και 2 εκατ. ECU

- 14 (26%) ήταν για ποσό μεταξύ 2 και 5 εκατ. ECU

- κανένα δεν ήταν για ποσό πάνω από 5 εκατ. ECU

Δεδομένου ότι το συνολικό ποσό των πιστώσεων ανάληψης υποχρεώσεων του προϋπολογισμού για το 1996 είναι το ίδιο με το 1995 (60 εκατ. ECU), μπορεί να προβλεφθεί ότι θα ληφθεί ίδιος αριθμός αποφάσεων και θα καθορισθούν ίδια εκατοστιαία ποσοστά για το παρόν οικονομικό έτος και για οποιοδήποτε άλλο έτος στο πλαίσιο των ίδιων πιστώσεων του προϋπολογισμού.

Αριθμός σελίδων προς μετάφραση και προς εξέταση

Κάθε σχέδιο έργου που θα υποβληθεί σε επιτροπή θα πρέπει να συνοδεύεται από περιγραφή 5 σελίδων κατά μέσον όρον. Η περιγραφή του έργου θα πρέπει να μεταφράζεται σε 10 γλώσσες (ήτοι σε όλες τις επίσημες γλώσσες, εκτός από αυτήν στην οποία συντάχθηκε).

Πρόσθετο κόστος σύστασης και συμμετοχής στις επιτροπές

Τα έργα θα υποβάλλονται στις τακτικές συνεδριάσεις της επιτροπής AΛA. Συνεπώς δεν προβλέπεται πρόσθετο κόστος.
ΓΡΑΠΤΗ ΕΡΩΤΗΣΗ E-1866/96 υποβολή: Antonio Tajani (UPE) προς την Επιτροπή (5 Iουλίου 1996)

Θέμα: Δήλωση του Υπουργού Οικονομικών της Ιταλικής Κυβέρνησης κ. Visco σχετικά με τη φορολόγηση εισοδημάτων που προέρχονται από επενδύσεις σε χρηματιστηριακές αξίες.

έχοντας υπόψη ότι ο Υπουργός Οικονομικών κ. Visco, σχετικά με τα εισοδήματα που προέρχονται από επενδύσεις σε χρηματιστηριακές αξίες, δήλωσε ότι έχει την πρόθεση «να προτείνει μία μορφή φορολόγησης των διαχειριστών και των μεσαζόντων επί τη βάσει του ετήσιου διαχειριστικού αποτελέσματος» 7

- επισημαίνοντας ότι ο Υπουργός κ. Visco, προέτρεξε έναντι εξεταζόμενων από τις αρμόδιες κοινοτικές υπηρεσίες φορολογικών λύσεων και οι οποίες, κατά πάσα πιθανότητα θα αποτελέσουν αντικείμενο μελλοντικών οδηγιών 7

- υπενθυμίζοντας ότι ο κ. Visco έχει εξάλλου δηλώσει ότι σκοπεύει να διατηρήσει την ειδική αυτή φορολογία στα πλαίσια που θα καθορίσει η ΕΕ: είναι προφανές ότι η φορολογία αυτή - λόγω της ελεύθερης κυκλοφορίας κεφαλαίων και επενδύσεων επί κινητών αξιών στο εσωτερικό της Ευρωπαϊκής Ένωσης - δεν θα μπορεί παρά να είναι η αυτή σε όλες τις κοινοτικές αγορές 7

- επισημαίνοντας ότι οι αποκαλύψεις του Υπουργού Οικονομικών της Ιταλίας προκάλεσαν ανησυχίες και αποπροσανατολισμό στους οικονομικούς παράγοντες και έχουν προφανείς επιπτώσεις σε επίπεδο διακίνησης των κινητών αξιών 7

- υπενθυμίζοντας ότι η ιταλική χρηματιστηριακή αγορά οδεύει προς μία βαθιά αναδιάρθρωση και τούτο βάσει της πρόσφατης θέσπισης ορισμένων νομοθετικών διατάξεων βάσει των σχετικών κοινοτικών οδηγιών 7

- επισημαίνοντας ότι αποκαλύψεις που δεν συμβαδίζουν με τα ισχύοντα στις κοινοτικέ αγορές, ακόμη και φορολογικής φύσεως, δημιουργούν τον κίνδυνο περιθωριοποίησης των ιταλικών αγορών από τη διαπραγμάτευση κινητών αξιών που διεξάγεται σε επίπεδο ευρωπαϊκής αγορας 7

ερωτάται ποιές πρωτοβουλίες σκοπεύει να αναλάβει η Επιτροπή προκειμένου να αποθαρρύνει στο μέλλον παρόμοιες ενέργειες οι οποίες μπορούν να διαταράξουν την ισορροπία των ευρωπαϊκών χρηματιστηριακών αγορών.

Απάντηση του κ. Monti εξ ονόματος της Επιτροπής (19 Σεπτεμβρίου 1996)

Η Επιτροπή υπενθυμίζει ότι δε συνηθίζει να λαμβάνει θέση σχετικά με δημόσιες δηλώσεις πολιτικών προσώπων των κρατών μελών.
ΓΡΑΠΤΗ ΕΡΩΤΗΣΗ E-1397/96 υποβολή: Κωνσταντίνος Χατζηδάκης (PPE) προς την Επιτροπή (6 Iουνίου 1996)

Θέμα: Πρόσληψη τεχνικών συμβούλων-συντονιστών στην Εταιρία Διαχείρισης Τεχνικής Βοήθειας ΕΠΕ στην Ελλάδα

Το Δεκέμβριο 1995 η υπό την εποπτεία του Υπουργείου Εθνικής Οικονομίας Εταιρία Διαχείρισης Τεχνικής Βοήθειας (ΕΔΤΒ) ΕΠΕ που διαχειρίζεται κονδύλια της Ευρωπαϊκής Ένωσης προκήρυξε πέντε θέσεις τεχνικών συμβούλων-συντονιστών των κοινοτικών προγραμμάτων στην Ελλάδα. Μετά την κατάθεση των νομικών δικαιολογητικών επακολούθησε συνέντευξη των υποψηφίων με την επιτροπή παρακολούθησης των μεγάλων έργων στο εν λόγω Υπουργείο παρουσία εκπροσώπων της Ευρωπαϊκής Ένωσης.

Με το υπ' αριθ. 6913/18.3.1996 έγγραφο του Γενικού Διευθυντή της ΕΔΤΒ ΕΠΕ ανακοινώθηκε στον κ. Ηλία Φιλιππακόπουλο, Τοπογράφο-Μηχανικό με Α' Βαθμό στο ΥΠΕΧΩΔΕ, ότι επελέγη για τη θέση του τεχνικού συμβούλου-συντονιστή με απόφαση του Υφυπουργού Εθνικής Οικονομίας κ. Χ. Πάχτα. Ωστόσο, πριν παρέλθουν 24 ώρες, με το υπ' αριθ. 6928/20.3.1996 έγγραφο του ως άνω αναφερθέντος Γενικού Διευθυντού γνωστοποιήθηκε στον ως άνω επιλεγέντα ότι η ανακοίνωση πρόσληψης έγινε εκ παραδρομής της αρμόδιας υπαλλήλου και ότι τελικά δεν προσλαμβάνεται επειδή έχει κώλυμα προσλήψεως λόγω συνταξιοδοτικού δικαιώματος από το Δημόσιο.

Επειδή, σύμφωνα με την πληροφόρηση που έχω, οι λόγοι αναίρεσης της απόφασης πρόσληψης δεν έχουν να κάνουν με το προαναφερθέν κώλυμα, το οποίο στην πραγματικότητα δεν υφίσταται, αλλά με το ότι ο κ. Φιλιππακόπουλος είναι μέλος και στέλεχος του κόμματος της Νέας Δημοκρατίας, θα ήθελα να με πληροφορήσει η Επιτροπή εάν, στο βαθμό που την αφορά, τηρήθηκε η νόμιμη διαδικασία για την επιλογή των τεχνικών συμβούλων-συντονιστών και, σε περίπτωση που αυτό δεν συμβαίνει, εάν η Επιτροπή μπορεί να παρέμβει, ώστε να ανατραπούν οι παρατυπίες, να τηρηθεί η νόμιμη διαδικασία και να εκλείψουν τέτοια φαινόμενα στο μέλλον.

Απάντηση της κ. Wulf-Mathies εξ ονόματος της Επιτροπής (22 Ιουλίου 1996)

Βάσει των στοιχείων που έχει στη διάθεσή της η Επιτροπή, οι προδιαγραφές για τη διαδικασία αξιολόγησης των τεχνικών συμβούλων - συντονιστών τηρήθηκαν και ο εν λόγω υποψήφιος κατέλαβε την έβδομη θέση μεταξύ ένδεκα υποψηφίων. Εξάλλου, η προκήρυξη δεν αναφερόταν στην πρόσληψη πέντε αλλά στην πρόσληψη μέχρι και πέντε τεχνικών συμβούλων - συντονιστών.
ΓΡΑΠΤΗ ΕΡΩΤΗΣΗ E-1520/96 υποβολή: Amedeo Amadeo (NI) και Cristiana Muscardini (NI) προς την Επιτροπή (17 Ιουνίου 1996)

Θέμα: Τρελές αγελάδες

Τα γεγονότα σχετικά με την επιδημία της σπογγώδους εγκεφαλοπάθειας στο Ηνωμένο Βασίλειο αποδεικνύουν την ανάγκη να εξασφαλίζει η ΕΕ την πραγματική και αποτελεσματική εφαρμογή των μέτρων κτηνιατρικής αστυνόμευσης και, γενικότερα, τη διενέργεια των κατάλληλων ελέγχων.

Για το λόγο αυτό, πεπεισμένοι για την αναγκαιότητα διενέργειας αυτοψιών από την ΕΕ με σκοπό να απαιτηθεί η λήψη αποτελεσματικότερων μέτρων ελέγχου.

Μπορεί η Επιτροπή να αναφέρει εάν τέτοιου είδους έλεγχοι έχουν διενεργηθεί και από ποιον, και ακόμη εάν ανταποκρίνεται στην αλήθεια το γεγονός ότι στο Ηνωμένο Βασίλειο επρόκειτο πάντοτε για τη σφαγή και την καταστροφή αποκλειστικά των κλινικά διαπιστωμένων κρουσμάτων και όχι όλων των ζώων που ευρίσκοντο στις κτηνοτροφικές μονάδες όπου σημειώθηκαν τα κρούσματα;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1520/96 και E-1521/96 (11 Ιουλίου 1996)

Οι έλεγχοι που πρέπει να διενεργούνται στο Ηνωμένο Βασίλειο όσον αφορά την σπογγώδη εγκεφαλοπάθεια των βοοειδών (ΣΕΒ), είχαν διενεργηθεί από το γραφείο κτηνιατρικής και φυτοϋγειονομικής επιθεώρησης και ελέγχου, με τη συμμετοχή εμπειρογνωμόνων από την Επιτροπή και από τα κράτη μέλη. Αυτές οι ελεγκτικές αποστολές είχαν επίσης εξετάσει τους ελέγχους που είχαν διενεργηθεί στο Ηνωμένο Βασίλειο σχετικά με την καταστροφή των κρεάτων και των συναφών υποπροϊόντων, που αποσκοπούσε στην αποφυγή της ενσωμάτωσής τους στις αλυσίδες παραγωγής τροφίμων και ζωοτροφών.

Στο Ηνωμένο Βασίλειο, πριν από τις 29 Μαρτίου 1996, μόνο τα ζώα για τα οποία υπήρχαν υπόνοιες παρουσίας της ΣΕΒ λόγω κλινικών συμπτωμάτων θανατώνονταν και καταστρέφονταν. Μετά από τις 28 Μαρτίου 1996, η πώληση κρεάτων βοοειδών ηλικίας άνω των 30 μηνών απαγορεύθηκε. Στις 3 Μαΐου 1996, άρχισε να ισχύει ένα πρόγραμμα που αποσκοπούσε στη σφαγή και την καταστροφή των βοοειδών ηλικίας άνω των 30 μηνών, για να αποκλεισθούν τα ζώα αυτά από τις αλυσίδες παραγωγής τροφίμων και ζωοτροφών και από το ενδεχόμενο χρήσης τους για καλλυντικά και φαρμακευτικά προϊόντα.

Κατόπιν σχετικού αιτήματος των κοινοτικών Οργάνων, το Ηνωμένο Βασίλειο υπέβαλε στην Επιτροπή, στις 3 Ιουνίου 1996, ένα σχέδιο συμπληρωματικών μέτρων για τον έλεγχο και την εξάλειψη της ΣΕΒ στο Ηνωμένο Βασίλειο. Αφού το Ηνωμένο Βασίλειο δέχθηκε να το τροποποιήσέι, το σχέδιο αυτό εγκρίθηκε με την απόφαση της Επιτροπής αριθ. 96/385/ΕΚ στις 25 Ιουνίου 1996 ((ΕΕ αριθ. L 151 της 26.06.1996 )).
ΓΡΑΠΤΗ ΕΡΩΤΗΣΗ E-1510/96 υποβολή: Sebastiano Musumeci (NI) προς την Επιτροπή (17 Ιουνίου 1996)

Θέμα: Αιολικό οικοσύστημα

Το ινστιτούτο κτηνιατρικής παθολογοανατομίας του πανεπιστημίου της Μεσσήνης, κατά τη διάρκεια κανονικών δειγματοληπτικών ελέγχων, εντόπισε ίχνη ρυπαντικών χημικών ουσιών στα ύδατα του αρχιπελάγους των Αιολίδων νήσων, ιδίως δε στα ύδατα του οικισμού της Rinella, στην κοινότητα Leni της νήσου Salina και στον οικισμό Acquacalda της νήσου Lipari.

H σοβαρότητα του φαινομένου καταδεικνύεται από το γεγονός ότι πολυάριθμα είδη ψαριών, όπως είναι οι σαργοί, οι κέφαλοι και οι σάλπες, παρουσιάζουν σημαντικές ανατομικές διπλασίες: ατροφικά πτερύγια και μάτια, σημαντική απώλεια λεπιών.

Μπορεί η Επιτροπή να ερευνήσει το κατά πόσον υπάρχουν ρυπαντικές χημικές ουσίες στο αιολικό οικοσύστημα;

Μπορεί, επί πλέον, να συντάξει επείγουσα οδηγία για την προστασία των θαλασσών και των μεσογειακών ακτών της Κοινότητας, με ιδιαίτερη έμφαση στην περιβαλ- λοντική προστασία του αρχιπελάγους των Αιολίδων νήσων;

Απάντηση της κας Bjerregaard εξ ονόματος της Επιτροπής (17 Ιουλίου 1996)

Η Επιτροπή ανησυχεί στο άκουσμα ρυπάνσεως των υδάτων στο περιβάλλον των Λιπάρων Νήσων, πλην όμως επισημαίνει ότι κάθε διερεύνηση ή αποκατάσταση αποτελεί ευθύνη των ιταλικών αρχών. Χωρίς περαιτέρω στοιχεία, η Επιτροπή αδυνατεί να αποφανθεί για το κατά πόσον υφίσταται όντως πρόβλημα, ποια είναι τα ενδεχόμενα αίτια και κατά πόσον υπήρξε παράβαση της κοινοτικής νομοθεσίας.

Η Επιτροπή επεξεργάζεται πρόταση για οδηγία-πλαίσιο σχετικά με τους υδατικούς πόρους, η οποία θα επιτάσσει την τακτική παρακολούθηση των παράκτιων υδάτων από πλευράς ρυπάνσεως και επιπτώσεων στο οικοσύστημα. Επιτάσσει επίσης τη λήψη μέτρων για να εξασφαλισθεί η καλή ποιότητα του περιβάλλοντος και προβλέπει την τακτική ενημέρωση του κοινού.
ΓΡΑΠΤΗ ΕΡΩΤΗΣΗ E-1775/96 υποβολή: Erich Schreiner (NI) προς την Επιτροπή (3 Iουλίου 1996)

Θέμα: Ισχυρισμοί ότι ο κ. Pirzio-Biroli απολαμβάνει προνόμια τα οποία δεν δικαιούται

Σύμφωνα με ανακοινώσεις στον Τύπο («Tδglich Alles» της 16/17 Απριλίου 1995) ο κ. Pirzio-Biroli, διευθυντής του γραφείου του Επιτρόπου Fischler, εξακολουθούσε να έχει δωρεάν στη διάθεσή του, και μετά την ανάληψη καθηκόντων στις Βρυξέλλες τον Ιανουάριο 1995, μια έπαυλη στη Βιέννη μισθωμένη από την Επιτροπή. Εκτός αυτού χρησιμοποιούσε, όπως αναφέρεται, δωρεάν το υπηρεσιακό αυτοκίνητο της αυστριακής αντιπροσωπείας στην ΕΕ.

Αληθεύουν οι ισχυρισμοί αυτοί;

Για ποιό χρονικό διάστημα χρησιμοποίησε ο κ. Pirzio-Biroli και η οικογένειά του την έπαυλη στη Βιέννη ως κατοικία;

Εξακολουθεί να του παρέχεται δωρεάν υπηρεσιακό αυτοκίνητο με οδηγό για τις μετακινήσεις του στη Βιέννη; Εάν ναι, για ποιούς λόγους;

Σκοπεύει η Επιτροπή να ζητήσει από τον κ. Pirzio-Biroli καταβολή των δαπανών για κατοικία και μεταφορά που απολάμβανε ακόμα και μετά τη μετάθεσή του στις Βρυξέλλες;

Εάν ναι, πότε;

Ποιό το ύψος του σχετικού χρηματικού ποσού;

Εάν όχι, για ποιούς λόγους;

Απάντηση του κ. Santer εξ ονόματος της Επιτροπής (6 Σεπτεμβρίου 1996)

Ο κ. Pirzio-Biroli άρχισε να εργάζεται ως προϊστάμενος του ιδιαιτέρου γραφείου του Επιτρόπου τον Ιανουάριο του 1995. Η πολιτική της Επιτροπής κάθε φορά που αλλάζει ο προϊστάμενος ενός γραφείου αντιπροσωπείας είναι να συνεχίζει την ενοικίαση της κατοικίας προκειμένου να αποφεύγει τα έξοδα που συνεπάγεται η άφιξη του διαδόχου, όπως είναι οι δαπάνες για το ξενοδοχείο, η αμοιβή του μεσιτικού γραφείου για την ενοικίαση νέας κατοικίας (στην Αυστρία είναι πολύ υψηλή η αμοιβή αυτή και ισοδυναμεί με ενοίκιο τριών μηνών) καθώς και οι μετατροπές όσον αφορά ειδικά τον εξοπλισμό ασφαλείας.

Στην περίπτωση του κ. Pirzio-Biroli πρόθεση της Επιτροπής ήταν να ακολουθηθεί η ίδια διαδικασία. Εντούτοις, επειδή καθυστέρησε ο διορισμός του διαδόχου, η Επιτροπή αποφάσισε να ξενοικιάσει την κατοικία και να εφαρμόσει τη ρήτρα που προέβλεπε τρίμηνη προειδοποίηση. Έτσι, η οικογένεια του κ. Pirzio-Biroli συνέχισε να διαμένει στο σπίτι αυτό μέχρι να συμπληρωθεί η τρίμηνη περίοδος προειδοποίησης.

Στον κ. Pirzio-Biroli δεν διατίθεται υπηρεσιακό αυτοκίνητο για ιδιωτική χρήση.
ΓΡΑΠΤΗ ΕΡΩΤΗΣΗ E-1503/96 υποβολή: Spalato Bellerι (NI) προς την Επιτροπή (12 Iουνίου 1996)

Θέμα: Μεταφορά οργάνων για μεταμόσχευση

Στο πλαίσιο των ρυθμίσεων που αφορούν τις μεταμοσχεύσεις, η μεταφορά των οργάνων κατέχει σημαντική θέση, επιβαρύνει δε το συνολικό κόστος των μεταμοσχεύσεων κατά 10%. Άρα, η Επιτροπή θα έπρεπε:

1. να εκδώσει οδηγία με στόχο τη χορήγηση ενίσχυσης για τη μεταφορά των οργάνων, προκειμένου να μειωθεί το κόστος των μεταμοσχεύσεων 7

2. να εκδώσει οδηγία που θα προβλέπει ενισχύσεις για τα κέντρα μεταμοσχεύσεων που πραγματοποιούν επιστημονική έρευνα και καταβάλλουν προσπάθειες προκειμένου να βελτιώσουν το τεχνικό επίπεδο της έρευνας και της χειρουργικής στον τομέα των μεταμοσχεύσεων στα κράτη μέλη 7

3. να πραγματοποιήσει μελέτη όσον αφορά τη δυνατότητα προώθησης της δωρεάς οργάνων, μέσω της παροχής ορισμένων ενισχύσεων στους συγγενείς των δωρητών.

Απάντηση του κ. Flynn εκ μέρους της Επιτροπής (6 Σεπτεμβρίου 1996)

1 και 2. Τα έξοδα μεταφοράς οργάνων που προορίζονται για μεταμόσχευση και η οικονομική βοήθεια προς τα κέντρα μεταμόσχευσης είναι θέματα που πρέπει να απασχολούν τα κράτη μέλη. Η Επιτροπή δεν προτίθεται να προτείνει οδηγίες σε αυτόν τον τομέα. Παρ' όλα αυτά, υποστήριξη της έρευνας στον τομέα της μεταμόσχευσης οργάνων παρέχεται μέσω του κοινοτικού προγράμματος Biomed, στα πλαίσια του τέταρτου προγράμματος πλαισίου για την έρευνα και την τεχνολογική ανάπτυξη, με τη συνεκτίμηση της επιστημονικής, της ηθικής και της νομικής πλευράς του θέματος.

3. Οι αμοιβές που δίδονται για τη δωρεά οργάνων, που μπορεί να αφορούν και τις οικογένειες των δωρητών, αποτελεί ένα θέμα με σοβαρές ηθικές προεκτάσεις, που έχει προκαταβάλει τα μέσα ενημέρωσης και την κοινή γνώμη και αποτελεί αντικείμενο προβληματισμού των επιτροπών που ασχολούνται με θέματα ηθικής σε εθνικό και διεθνές επίπεδο, όπως το Συμβούλιο της Ευρώπης. Η Επιτροπή παρακολουθεί προσεκτικά τις εξελίξεις σε αυτόν τον τομέα.
ΓΡΑΠΤΗ ΕΡΩΤΗΣΗ E-1508/96 υποβολή: Roberta Angelilli (NI) προς την Επιτροπή (12 Iουνίου 1996)

Θέμα: Ελλιπής εφαρμογή, εκ μέρους των δημοτικών αρχών της Ρώμης, της οδηγίας 85/337 που μετετράπη σε εθνικό δίκαιο της Ιταλίας με το διάταγμα της προεδρίας του Συμβουλίου των υπουργών 377/85

Από ερώτηση που απευθύνθηκε στον Δήμαρχο της Ρώμης Francesco Rutelli, προκύπτει ότι οι δημοτικές αρχές της Ρώμης δεν έλαβαν υπόψη την οδηγία 85/337/ΕΟΚ ((ΕΕ L 175 της 05.07.1985, σελ. 40. )), η οποία μετετράπη σε εθνικό δίκαιο με το διάταγμα της προεδρίας του Συμβουλίου των υπουργών 377/85, σχετικά με την αξιολόγηση των περιβαλλοντικών επιπτώσεων όσον αφορά το σημαντικότερο έργο που σκοπεύει να πραγματοποιήσει για το ιωβηλαίο του 2000: την γραμμή «C» του μετρό.

Λαμβάνοντας υπόψη ότι ο νόμος αυτός ορίζει στα άρθρα 5, 6, 8 και 9 ότι οι δημοτικές αρχές οφείλουν να πληροφορούν τους πολίτες για τα έργα που σκοπεύουν να πραγματοποιήσουν, ότι οι πολίτες πρέπει να έχουν τη δυνατότητα να εκφράζουν τη γνώμη τους και ότι οι δημοτικές αρχές, αφού λάβουν αποφάσεις, πρέπει να τις καθιστούν γνωστές στο κοινό και να τις αιτιολογούν, διαπιστώνοντας δε ότι οι δημοτικές αρχές δεν σεβάστηκαν κανένα από αυτά τα άρθρα.

Ερωτάται η Επιτροπή εάν κρίνει σκόπιμη μία παρέμβαση, προκειμένου να επιβάλει στις δημοτικές αρχές τον σεβασμό της σχετικής ευρωπαϊκής νομοθεσίας.

Απάντηση της κας Bjerregaard εξ ονόματος της Επιτροπής (12 Ιουλίου 1996)

Το έργο κατασκευής μιας γραμμής υπόγειου σιδηροδρόμου (μετρό) δεν υπόκειται αυτομάτως σε διαδικασία εκτίμησης των περιβαλλοντικών επιπτώσεων κατά την έννοια της οδηγίας 85/337/ΕΟΚ.

Πρόκειται για έργο του παραρτήματος ΙΙ της οδηγίας και η ιταλική νομοθεσία δεν προβλέπει διαδικασία εκτίμησης των περιβαλλοντικών επιπτώσεων για αυτήν την κατηγορία έργων, όπως άλλωστε για πολλές άλλες κατηγορίες του προαναφερθέντος παραρτήματος ΙΙ.

Για το λόγο αυτό, έχει ξεκινήσει διαδικασία επί παραβάσει εναντίον της Ιταλίας βάσει του άρθρου 169 της Συνθήκης ΕΚ.

Επί πλέον, κάθε έργο που από τη φύση του, τη διάστασή του ή τη θέση του έχει σημαντική επίπτωση στο περιβάλλον πρέπει να υπόκειται στην προαναφερθείσα διαδικασία (άρθρο 2 της οδηγίας 85/337/ΕΟΚ).

Το εν λόγω άρθρο δεν έχει μεταφερθεί στο νομοθετικό σύστημα της Ιταλίας και αυτή η αιτίαση περιλαμβάνεται στην προαναφερθείσα διαδικασία επί παραβάσει. Θα ήταν εντούτοις δυνατό να προβλεφθεί παρέμβαση ενώπιον των ιταλικών αρχών για το συγκεκριμένο έργο βάσει των συμπληρωματικών πληροφοριών που αφορούν τα κύρια χαρακτηριστικά του έργου ώστε να εκτιμηθεί η περιβαλλοντική επίπτωσή του.